
Loa andmine riigihanke "Narva linna avaliku bussiliiniveo teostamine" korraldamiseks ja volituste andmine hankelepingu sõlmimiseks
1. Asjaolud ja menetluse käik

Narva Linnavalitsuse 21.12.2012.a. korralduse nr 1305-k alusel on Narva Linnavalitsuse Arhitektuuri- ja Linnaplaneerimise Ameti ja AS-i Narva Bussiveod (registrikood 10247291, asukohaga Kadastiku tn 51 21004 Narva) vahel sõlmitud 02.01.2013.a. sõitjateveo avaliku teenindamise leping nr 4 tähtajaga 01.01.2013 – 31.12.2013.a. 

Narva Linnavalitsuse 17.12.2014.a korralduse nr 1577-k alusel on eelnimetatud teenindamise leping nr 4 pikendatud samadel tingimustel  kuni riigihankemenetluse käigus edukaks tunnistatud pakkujaga uue hankelepingu sõlmimiseni.
Kohaliku omavalitsuse korralduse seadusest tulenevate kohustuste täitmiseks on vaja viia läbi hankemenetlus ja sõlmida avaliku bussiliiniveo teostamise leping kehtivusega kuueks aastaks alates hankelepingu sõlmimisest (orienteeruvalt 01.09.2015 kuni 31.08.2021).

Hankelepingu eeldatav maksumus on 7 000 000 eurot ilma käibemaksuta. Kuna hankelepingu eeldatav maksumus ületab riigihanke hankemenetluse korraldamise kohustuse piirmäärasid tuleb riigihangete seadusest tulenevalt korraldada riigihange.
Kuna eelnimetatud hankemenetluse tulemusel sõlmitakse hankeleping, millega võetakse kohustusi eelarveaastast pikemaks perioodiks, kuulub antud küsimuse otsustamine Narva Linnavolikogu ainupädevusse.

Seega tuleb Narva Linnavolikogul anda Narva Linnavalitsusele luba riigihanke "Narva linna avaliku bussiliiniveo teostamine" avatud hankemenetluse korraldamiseks ning volitused avaliku bussiliiniveo teostamise lepingu sõlmimiseks edukaks tunnistatud pakkujaga tähtajaks kuueks aastaks alates hankelepingu sõlmimisest (orienteeruvalt 01.09.2015 kuni 31.08.2021).

2. Õiguslikud alused

2.1. Kohaliku omavalitsuse korralduse seaduse § 6 lg 1 kohaselt on omavalitsusüksuse ülesandeks korraldada linnasisest ühistransporti.
2.2. Riigihangete seaduse (RHS) § 10 lõike 1 punkti 2 alusel on riigihangete seaduses sätestatud korda kohustatud järgima kohaliku omavalitsuse üksus, kohaliku omavalitsuse asutus või kohalike omavalitsuste ühendus, kes riigihangete seaduse mõistes on hankija. 
RHS § 2 lõike 2 kohaselt on riigihangeteks riigihangete seaduse tähenduses muuhulgas hankija poolt teenuste tellimine. 
2.3. RHS § 16 lõike 2 kohaselt RHS § 10 lõikes 1 nimetatud hankija kohaldab hankelepingu sõlmimisel 2. peatükis sätestatud korda, kui hankelepingu eeldatav maksumus ilma käibemaksuta on võrdne riigihanke piirmääraga või ületab seda. Vastavalt RHS § 15 lõike 1 punktile 2 riigihanke hankemenetluse korraldamise kohustuse maksumuse piirmäär käesoleva seaduse tähenduses on 2008. aastal ja hiljem alustatud riigihangete puhul teenuste hankelepingu korral 40 000 eurot. Antud juhul on hankelepingu eeldatav maksumus 7 000 000 eurot ilma käibemaksuta. 

2.4.Vastavalt RHS § 25 lõikele 3 hankija on kohustatud korraldama hankemenetluse avatud hankemenetlusena või piiratud hankemenetlusena, kui käesolevast seadusest ei tulene teisiti. Avatud hankemenetlus RHS § 25 lõike 1 mõistes on hankemenetlus, mille korral võib pakkumuse esitada iga huvitatud isik, kes vastab § 12 lõikes 3 sätestatud tunnustele ja võimalikele sama lõike alusel kehtestatud piirangutele. Antud juhul korraldatakse avatud hankemenetlus. 

2.5.Kohaliku omavalitsuse üksuse finantsjuhtimise seaduse (KOFS) § 28 lõike 2 kohaselt linnavalitsusel, kohaliku omavalitsuse üksuse ametiasutusel ning ametiasutuse hallataval asutusel on keelatud teha tehinguid, mis ei ole eelarves ette nähtud, välja arvatud käesoleva seaduse § 24 lõikes 3 ning § 26 lõike 4 punktis 4 ja lõikes 6 nimetatud juhul. 

2.6. Vastavalt KOFS § 28 lõikele 3 linnavalitsus, kohaliku omavalitsuse üksuse ametiasutus ning ametiasutuse hallatav asutus võivad sõlmida lepinguid, millega muu hulgas tagatakse kohustusi eelarveaastast pikemaks perioodiks, kooskõlas eelarvestrateegiaga ja volikogu antud volituse alusel.

3. Otsus

3.1. 
Lubada Narva Linnavalitsusel korraldada riigihange "Narva linna avaliku bussiliiniveo teostamine" avatud hankemenetlus avaliku bussiliiniveo teostamiseks kuueks aastaks alates hankelepingu sõlmimisest (orienteeruvalt 01.09.2015 kuni 31.08.2021).
3.2. 
Anda Narva Linnavalitsusele volitused käesoleva otsuse punktis 3.1 nimetatud avaliku bussiliiniveo teostamise hankelepingu sõlmimiseks edukaks tunnistatud pakkujaga riigihangete seaduses sätestatud korras.

3.3.   Narva Linnavalitsusel näha ette järgmiste aastate eelarvete eelnõude koostamisel hankelepinguga seotud kulud.
4. Rakendussätted
4.1.
Narva Linnavolikogu Kantseleil teha käesolev otsus teatavaks Narva Linnavalitsusele.
4.2.
Otsus jõustub teatavakstegemisest.

4.3.
Käesolevat otsust võib vaidlustada Tartu Halduskohtu Jõhvi kohtumajas 30 päeva jooksul otsuse teatavakstegemisest arvates.

